Αδριανή Δράμας

Η **Αδριανή** είναι μεγάλο ημιορεινό χωριό της Ανατολικής Μακεδονίας στην Περιφερειακή Ενότητα Δράμας.

## Γεωγραφικά - ιστορικά στοιχεία
Η Αδριανή βρίσκεται στη βορειοανατολική άκρη της πεδιάδας της Δράμας σε υψόμετρο 160 μέτρα ενώ απέχει περίπου 11 χλμ. Α.-ΝΑ. από το κέντρο της πόλης και 28 χλμ. ΝΔ. από το Παρανέστι (έδρα του δήμου). Μέσα από τη βόρεια πλευρά του περνάει η ΕΟ Δράμας - Ξάνθης και βορειότερα (έξω από το χωριό) η σιδηροδρομική γραμμή Θεσσαλονίκης - Αλεξανδρούπολης ενώ από ανατολικά προς νότια ο χείμαρρος Ξηροπόταμος. Παλιό κεφαλοχώρι, είναι γνωστή για τους αμπελώνες της και την παραγωγή κρασιού. Στα βόρεια και τον λόφο του Αϊ-Γιάννη ή Αγιάννη υπάρχουν λείψανα κάστρου που πιθανολογείται ότι είναι μακεδονικής περιόδου και επέβλεπε τον έλεγχο του περάσματος από την πεδιάδα προς το όρος Φαλακρό.

**Τα γεγονότα της Δράμας Σεπτέμβριος-Οκτώβριος 1941**

Οι ένοπλες επιθέσεις των ανταρτών στη Δράμα και στα χωριά της στις 28 και 29 Σεπτεμβρίου 1941.

**Αδριανή**

Τα γεγονότα στην Αδριανή εξελίχθηκαν με μυθιστορηματικό τρόπο: η νεαρή τότε Νίκη Τάσιου ή Τάσσου πήρε εντολή από την κομματική οργάνωση του χωριού να οργανώσει στο σπίτι της χορό και να καλέσει σ΄ αυτόν τους Βούλγαρους χωροφύλακες και τον επίσης Βούλγαρο φύλακα του σιδηροδρομικού σταθμού. Στις 28 Σεπτεμβρίου το βράδυ ήρθαν αντάρτες να τους συλλάβουν αλλά ήταν νέοι και άπειροι και οι Βούλγαροι χωροφύλακες άνοιξαν πυρ. Και ενώ γύρω από το σπίτι άρχισε μάχη, κάποιοι από τους αντάρτες συνέλαβαν τον Βούλγαρο πρόεδρο του χωριού Ιλία Σαρκόφ και τον σκότωσαν. Οι αντάρτες προσπάθησαν να κάψουν το σπίτι και σκότωσαν τους Βουλγάρους εκτός από έναν χωροφύλακα της Χωριστής, που διέφυγε τραυματισμένος ελαφρά. Μια άλλη ομάδα επιτέθηκε στον σιδηροδρομικό σταθμό της Αδριανή. Μέσα σε λίγες ώρες οι αντάρτες είχαν επιβληθεί στην Αδριανή και η βουλγαρική εξουσία είχε καταλυθεί.

Ως πρωταίτιοι των γεγονότων στην Αδριανή αναφέρονται μεταξύ άλλων οι αδερφοί Βασίλης και Περικλής Σαμαράς -από τους οποίους ο πρώτος τραυματίστηκε κατά τη συμπλοκή-, ο Χρήστος και ο Δημήτρης Κασάπης, ο Περικλής Χατζηκυριάκος, ο Χρήστος Μόσχος (Κανδηλανάφτης), ο Γιάννης Παρτάλης, ο Στέργιος Πάτρος και ο Γεώργιος Γεμενετζής, που τραυματίστηκε στη μάχη του Όβατζικ (Δρυμότοπος) στις 30 Οκτωβρίου 1941.

## Διοικητικά - πληθυσμιακά στοιχεία
Την περίοδο της τουρκοκρατίας ονομαζόταν *Εδερνετζίκ* και χαρακτηριζόταν ως μικτό χωριό με κατοίκους Ελληνόφωνους και Σλαβόφωνους Μακεδόνες και Ρομά. Μετά τη Μικρασιατική Καταστροφή και την ανταλλαγή πληθυσμών ήρθαν και εγκαταστάθηκαν 178 οικογένειες προσφύγων (788 άτομα). Μετά την απελευθέρωση αναφέρεται επίσημα με την ονομασία *Εδερνετζίκ* το 1919 στο ΦΕΚ 251Α - 20/11/1919 να προσαρτάται στην τότε κοινότητα Τσατάλτζης (σημερινή Χωριστή). Το 1920 με το ΦΕΚ 210Α - 13/09/1920 ορίστηκε έδρα της ομώνυμης νεοϊδρυθείσας κοινότητας και το 1927 με το ΦΕΚ 76Α - 02/05/1927 μετονομάστηκε σε Αδριανή. Σύμφωνα με το Πρόγραμμα «Καλλικράτης» αποτελεί την τοπική κοινότητα Αδριανής που υπάγεται στη δημοτική ενότητα Νικηφόρου του Δήμου Παρανεστίου και σύμφωνα με την απογραφή του 2021 είχε πληθυσμό 853 κατοίκους. Η τοπική κοινότητα Αδριανής είναι χαρακτηρισμένη ως αγροτικός πεδινός οικισμός, με έκταση 23,080 χλμ² (2011).

### Πληθυσμός

## Παραπομπές

## Πηγές
*Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ)
*Εγκυκλοπαίδεια Πάπυρος Λαρούς, 1963 (ΠΛ)

Κατηγορία:Χωριά της περιφερειακής ενότητας Δράμας
Κατηγορία:Δήμος Παρανεστίου